स्टीव स्मिथ करेंगे कंगारू टीम की कप्तानी; जानें दोनों टीमों की पॉसिबल प्लेइंग-11
India vs Australia (IND vs AUS) 3rd Test 2023 Squad Players List भारत और ऑस्ट्रेलिया के बीच तीसरा टेस्ट एक मार्च से इंदौर के होलकर स्टेडियम में खेला जाएगा। 4 मैचों की सीरीज के 2 मैच जीतकर भारत सीरीज में 2-0 से
भारत और ऑस्ट्रेलिया के बीच तीसरा टेस्ट एक मार्च से इंदौर के होलकर स्टेडियम में खेला जाएगा। 4 मैचों की सीरीज के 2 मैच जीतकर भारत सीरीज में 2-0 से आगे है। तीसरा टेस्ट जीतने के साथ टीम इंडिया लगातार चौथी बार बॉर्डर-गावस्कर ट्रॉफी जीत लेगी। वहीं, ऑस्ट्रेलिया इस मैच को जीतकर भारत में 19 सालों में दूसरी जीत दर्ज करना चाहेगा।
भारत जहां अपनी फुल स्ट्रेंथ टीम लेकर उतरेगा, वहीं कंगारू टीम के कप्तान पैट कमिंस पारिवारिक कारणों से ऑस्ट्रेलिया चले गए हैं। उनकी जगह उप कप्तान स्टीव स्मिथ टीम की कमान संभालेंगे। आगे स्टोरी में हम दोनों टीमों के हेड-टु-हेड रिकॉर्ड, पिच रिपोर्ट, वेदर कंडीशन और सीरीज के टॉप परफॉर्मर पर नजर डालेंगे।
कमिंस की जगह स्मिथ करेंगे कप्तानी 
ऑस्ट्रेलिया के कप्तान पैट कमिंस पारिवारिक कारणों से ऑस्ट्रेलिया लौट गए। वह तीसरा टेस्ट नहीं खेलेंगे। उनकी जगह उप कप्तान स्टीव स्मिथ टीम की कमान संभालेंगे। टीम मैनेजमेंट कमिंस की जगह मिचेल स्टार्क को टीम में शामिल कर सकती है। भारत में स्टार्क का बॉलिंग रिकॉर्ड तो कुछ खास नहीं है, लेकिन बैटिंग से उन्होंने यहां 4 टेस्ट में 263 से रन बनाए हैं।​ बॉलिंग से उन्हें इस दौरान 7 ही विकेट मिले। ​​​​​​
भारत में हावी टीम इंडिया
घरेलू मैदान पर टेस्ट में टीम इंडिया हमेशा से शानदार परफॉर्म करती आ रही है। ऑस्ट्रेलिया के खिलाफ भी घर में दोनों के बीच 52 मैच खेले गए। 23 में भारत और 13 में ऑस्ट्रेलिया को जीत मिली। एक मुकाबला टाई रहा और 15 ड्रॉ रहे। इंदौर में दोनों के बीच कोई टेस्ट मैच नहीं हुआ, लेकिन भारत ने यहां 2 मुकाबले खेले और दोनों में ही जीत हासिल की।
ओवरऑल दोनों टीमों के बीच 104 टेस्ट खेले गए हैं। 32 में भारत और 43 में ऑस्ट्रेलिया को जीत मिली। एक मुकाबला टाई रहा और 28 ड्रॉ भी रहे।
पिच रिपोर्ट 
इंदौर के होलकर स्टेडियम की पिच बैटिंग फ्रेंडली मानी जाती है। यहां अब तक 2 टेस्ट खेले गए, दोनों में भारत ने पहली पारी में खूब रनाए। न्यूजीलैंड के खिलाफ टीम इंडिया ने 557 और बांग्लादेश के खिलाफ 493 रन बनाए। कीवी टीम 5 और बांग्लादेशी टीम भारत के 6 ही बैटर्स को आउट कर सकी थी। न्यूजीलैंड के खिलाफ विराट कोहली, तो बांग्लादेश के खिलाफ मयंक अग्रवाल ने दोहरा शतक जड़ा था।
इंदौर में एक बार फिर बैटिंग फ्रेंडली पिच मिलने की उम्मीद है। जहां शुरुआती 2 दिन बैटर्स को मदद रहेगी, तीसरे दिन से पिच टूटेगी और आखिरी 2 दिनों में स्पिनर्स को बहुत ज्यादा मदद मिल सकती है।
वेदर कंडीशन
एक मार्च को इंदौर में 19 से 33 डिग्री के बीच टेम्परेचर रहेगा। बारिश नहीं होगी और पांचों ही दिन धूप रहेगी। ठंड लगभग खत्म हो चुकी है, ऐसे में तेज गेंदबाजों को सुबह भी मदद मिलने की उम्मीद कम है।
रोहित सीरीज के टॉप रन स्कोरर
सीरीज के टॉप परफॉर्मर की बात करें तो बॉलर्स ही टॉप पर हैं। लेकिन, सबसे ज्यादा रन बनाने के मामले में भारत के कप्तान रोहित शर्मा ने शानदार बैटिंग की। सीरीज के 2 मैचों में उनके नाम सबसे ज्यादा 183 रन हैं। इनमें एक शतक भी शामिल है। 158 रन के साथ अक्षर पटेल दूसरे स्थान पर हैं। ऑस्ट्रेलिया से मार्नस लाबुशेन ने सबसे ज्यादा 119 रन बनाए हैं।
जडेजा-अश्विन से पार नहीं पा सके कंगारू
शुरुआती 2 टेस्ट में भारत के रवींद्र जडेजा और रविचंद्रन अश्विन ने कंगारू बैटर्स को खुल कर खेलने नहीं दिया। जडेजा ने सीरीज के 2 मैचों में 17, तो वहीं अश्विन ने 14 विकेट लिए। ऑस्ट्रेलिया से इस सीरीज में डेब्यू करने वाले टॉड मर्फी 10 विकेट के साथ टीम के टॉप विकेट टेकर हैं। 8 विकेट के साथ नाथन लायन उनके बाद हैं।
दोनों टीमों की पॉसिबल प्लेइंग-11...
भारत : रोहित शर्मा (कप्तान), केएल राहुल, चेतेश्वर पुजारा, विराट कोहली, श्रेयस अय्यर, केएस भरत (विकेटकीपर), रवींद्र जडेजा, रविचंद्रन अश्विन, अक्षर पटेल, मोहम्मद शमी और मोहम्मद सिराज।
ऑस्ट्रेलिया : स्टीव स्मिथ (कप्तान), ट्रेविस हेड, उस्मान ख्वाजा, मार्नस लाबुशेन, स्टीव स्मिथ, पीटर हैंड्सकम्ब, एलेक्स कैरी (विकेटकीपर), कैमरून ग्रीन, मिचेल स्टार्क, नाथन लायन, टॉड मर्फी और मैथ्यू कुहनेमन।